Utenos Aukštakalnio progimnazija

Utenos Aukštakalnio progimnazija – dieninė, savarankiško mokymosi bendrojo lavinimo mokykla Utenoje, Taikos g. 44, vykdanti tik pagrindinio ir papildomo ugdymo programas lietuvių kalba. Įstaigos kodas 290182540. Steigėjas Utenos rajono savivaldybės taryba.

Istorija ir dabartis 
Mokykla, tuo metu Utenos 6-oji vidurinė, savo veiklą pradėjo 1982 m. rugsėjo 1 d. Utenos Aukštakalnio mikrorajone pastačius naują mokyklos pastatą.

Optimizuojant rajono mokyklų tinklą ir šalia įsteigus naują A. Šapokos gimnaziją, buvusi vidurinė mokykla 1996 m. kovo 29 d. Utenos rajono tarybos 11 posėdžio sprendimu nuo 1996 m. rugsėjo 1 d. reorganizuota į Aukštakalnio pagrindinę mokyklą. Tai buvo viena pirmųjų šalyje ir vienintelė rajone mokykla, teikusi pagrindinį išsilavinimą mokiniams tik nuo 5 iki 10 klasės.

2011 m. spalio 27 d. Utenos rajono savivaldybės tarybos spendimu Nr. TS-349 „Dėl Utenos Aukštakalnio ir Utenos Krašuonos pagrindinių mokyklų pavadinimų pakeitimo ir jų nuostatų patvirtinimo“ mokykla tapo Utenos Aukštakalnio progimnazija.

Mokyklos pastato renovacija atlikta 2003 m., dalyvaujat Mokyklų tobulinimo programoje (MTP).

Utenos rajono savivaldybės tarybos 2016 m. birželio 30 d. sprendimu Nr. TS-210 „Dėl Utenos „Žiburio“ pradinės mokyklos reorganizavimo ir Utenos Aukštakalnio progimnazijos nuostatų patvirtinimo“ nuo 2016 m. rugpjūčio 31 d. Utenos „Žiburio“ pradinė mokykla tapo progimnazijos „Žiburio“ skyriumi.

Mokykloje sudarytos sąlygos mokytis vaikams, turintiems fizinę negalią: įrengtas liftas, keltukas prie sporto salės ir valgyklos, įvažiavimo vežimėliais pakyla prie bibliotekos, neįgaliems pritaikytas san. mazgas.

Veikia Tolerancijos ugdymo centras, Etnografijos muziejus. Progimnazijos mokytojai, organizuoja ugdymo procesą VšĮ Utenos ligoninė reabilitacijos skyriuje besigydantiems šalies mokiniams. Mokyklos biblioteka sujungta su Utenos A. ir M. Miškinių viešosios bibliotekos Aukštakalnio filialu. Mokykloje dirba karjeros koordinatorius, įgyvendinamos Ugdymo karjerai programa ir Gabių vaikų ugdymo programa.

Pasibaigus mokomajam Olweus patyčių prevencijos programos etapui, mokykla pasirašė sutartį su Specialiosios pedagogikos ir psichologijos centru dėl dalyvavimo Olweus programos kokybės užtikrinimo sistemos (OPKUS) diegime. OPKUS tikslas – išsaugoti Olweus programos vertybines nuostatas ir užtikrinti programoje taikomų priemonių tęstinumą. Atlikus privalomą išorinį vertinimą, jau du kartus (2013-2015 ir 2015-2017 metams) progimnazijai suteiktas sertifikuotas Olweus mokyklos statusas.

Eilė metų progimnazija dalyvauja respublikiniame projekte „Sveikatiada“. Kasmet mokykloje organizuojamos respublikinės jaunųjų matematikų komandinės varžytuvės akademiko V.Statulevičiaus taurei laimėti. Vykdomos mokinių socialinius įgūdžius stiprinančios programos, projektai. Progimnazijos „Žiburio“ skyrius įgyvendina programos „Antras žingsnis“ veiklas. Kartu su Molėtų r. Alantos gimnazija, Alytaus r. Miroslavo gimnazija, Rokiškio r. Obelių gimnazija ir Širvintų r. Musninkų A. Petrulio gimnazija dalyvaujame tęstiniame vaikų ir jaunimo socializacijos projekte „Žingsnis po žingsnio 2“. Projekto metu mokiniai sužinos daugiau mokyklų bendruomenių telkimo būdų, patys klasėse organizuos diskusijas, ką mes visi kartu galime padaryti, kad stiprintume mokyklų bendruomeninius santykius.

Įgyvendinamas tęstinis tarptautinis projektas su Suomijos ir Latvijos mokyklomis, siekiant sukurti, adaptuoti ir pritaikyti praktikoje mokymo metodiką „Pamokos gamtoje“. Į šį projektą įtraukti ir „Žiburio“ skyriaus pradinukai.

Vykdomas projektas, skirtas žydų gelbėtojų temai „Kito žmogaus gelbėjimas – neįkainojamas žmogiškumas“. Projekto partneriai – Tarptautinė komisija nacių ir sovietinio okupacinių režimų nusikaltimams Lietuvoje įvertinti, Radviliškio r. Baisiogalos gimnazijos ir mūsų progimnazijos Tolerancijos ugdymo centrai, Viešoji žydų biblioteka, Vašingtono Holokausto muziejus ir UNESCO institucija. 

Mokykloje veikia:
 Baseinas
 Didelė sporto salė
 Etnografijos muziejus
 „Yamaha“ muzikos mokykla
 A. ir M. Miškinių centrinės bibliotekos Aukštakalnio filialas
 Valgykla
 Du informatikos kabinetai
Tolerancijos ugdymo centras

Mokyklos administracija 
 Direktorė - Jolita Kaziliūnė
 Direktoriaus pavaduotoja ugdymui - Irena Kerienė
 Direktoriaus pavaduotoja ugdymui - Jolita Zaukevičiutė
 Direktoriaus pavaduotoja ugdymui "Žiburio" skyriuje - Jūratė Černiauskienė
 Ūkvedys - Dalius Dainauskas
 Vyr. buchalterė - Giedrė Pobriežienė

Nuorodos 
 Mokyklos svetainė
 Oficiali facebook paskyra

Lietuvos progimnazijos
Utenos mokyklos